Re (Gloppen)

Re, også Reed, er en tettbebyggelse i Gloppen kommune i Vestland. Stedet ligger ved Breimsvatnet mot vest i dalføret Breim. Re var kommunesenter da Breim var egen kommune fra 1886 til 1964. Europavai 39 går gjennom Re med Byrkjelo fem kilometer mot øst og kommunesenteret Sandane 13 kilometer mot nordvest. Re var et tettsted frem til 2023.SSBs kart, kartlag tettsted 2023

Ved Re ligger Breim kirke og Reed skole med kunstgressbanen Reed stadion like ved. Her arrangeres det årlige stafettløpet Breimsstafetten. Det lokale idrettslaget Breim IL ble etablert i 1917, men er i dag en del av overbygningsklubben Breimsbygda IL.

 Historie 

 Kommunesenteret Re (Reed) 
Re var et viktig kommunikasjonssenter i Gloppen da den Trondhjemske postvei fra 1795 gikk via båt over Breimsvatnet og kom i land ved Rebakken. Reed mistet denne kommunikasjonen da Fylkesbaatane etablerte ruter fra Sandane i 1871.

Re hadde egen bankavdeling og eget postkontor, men disse er nå nedlagt.

 Hotellkrig 
Så tidlig som 1715 var det gjestgiveri og landhandel på Rebakken, bakken mot Breimsvatnet. Den første eier var Kristen Reinholtson Vibdorf. Området hadde også en skysstasjon.

Fra 1817 fikk Lars Jacobson Reedbakken (1770–1858) tillatelse til å drive kro på Rebakken, mens hans sønnesønn, Lars Johannesson Reed (1859–1934), førte opp det første hotellet, «Victory». Hans bror, Elias Johannesson Reed (1863–1910), tok over driften av hotellet og bygde i 1884 nytt hotell.. Han ble inspirert av en skotsk turist til å gi hotellet navnet «Gordon Hotell».

Hotellmannen Jacob Neumann Hammer hadde hoteller både i Utvik i Stryn og på Skei i Jølster og bygde sitt tredje hotell på Rebakken med navnet «Victoria». Tettstedet Re fikk nå to hoteller med tett beliggenhet, og de måtte slåss for kundene. Hammer kjøpte egen dampbåt, «Victory», for å frakte folk over Breimsvatnet. Elias Reed kjøpte da dampbåten «Gordon», og de to eierne kjempet for sine overnattingsgjester. Hammer gav seg etter noen år og solgte i 1899 hotellet «Victoria», som ble flyttet til Sandane. Bygget er i dag bolig i Øyravegen 7 .

«Gordon Hotell» skiftet i nyere tid navn til «Gordon Gjestetun» og drives av familien til Liv Nakken Førde, etterkommere etter grunnleggerne. «J.E. Johnsen Landhandel» (etablert i 1902) er en del av Gjestetunet, og det originale interiøret er ivaretatt.

 Næringsliv 
Re fikk meieri i 1941, «Nedre Breim Meieri». Det ble nedlagt på 1990-tallet. 
Hetle Auto tok over meieriets bygning, og eieren, Ivar Hetle, har slått seg opp som en av kommunens rikeste menn som bilforhandler.

Tidligere hadde Re egen bankfilial av Sparebanken Sogn og Fjordane. Re hadde også eget postkontor, som ble lagt ned etter noen år, i det nye forretningsbygget Reed Senter.

Tettstedet har også egen matvarebutikk som blir drevet av Coop Marked, og et gatekjøkken i Rekroa. Siden 1991 har Re også hatt Rebakken Hagesenter. Ved utløpet til Storeelva mot Breimsvatnet ligger Reed Camping.

 Personer fra Re 
 Gabriel Reed (1869–1957), lærer, fiolinist, slåttekomponist og idrettsutøver
 Benedikte Indrebø (f. 1965), sprinter 
 Arne Indrebø (f. 1969), spydkaster
 Svein Førde, mellomdistanseløper
 Trude Raad, friidrettsutøver
 Greta Sårheim Veien, spydkaster

 Referanser 

 Eksterne lenker 
 NRKs fylkesleksikon om Re (Reed)
 Nasjonalbiblioteket.no med eldre fotografi fra Reed
 SSB: «Tettsteder og sentrumssoner. 1. januar 2005. Sogn og Fjordane» (PDF)

Kategori:Tidligere tettsteder i Vestland
Kategori:Bosetninger i Gloppen
Kategori:Breim
Kategori:Tidligere fergesteder i Sogn og Fjordane
Kategori:Artikler i sjøfart-prosjektet